OpenLLM-France/wikimedia huggingface dataset:
# Atle Selberg

Atle Selberg (Langesund, Bamble, Norvegia, 1917ko ekainaren 14a - Princeton, New Jersey, AEB, 2007ko abuztuaren 6a) matematikaria izan zen.

## Bizitza

Ramanujanen testu batzuk eta Heckek Osloko Matematikarien Nazioarteko Kongresuan (1936) egindako hitzaldia irakurri zituenean hasi zen matematikarekin zaletzen. Doktoregorako ikerlana Osloko Unibertsitatean egin zuen, eta 1942an, doktoregoa bukatu baino urtebete lehenago, ikerketa-kide izendatu zuten. Postu horretan egon zen 1947an Estatu Batuetara joan zen arte.
Princetongo Ikerketa Aurreratuetarako Institutuan egon zen, eta irakasle-laguntzaile izan zen Syracuseko Unibertsitatean. 1951n Princetongo irakasle egin zuten. 1950eko Harvardeko Matematikarien Nazioarteko Kongresuan Fields domina jaso zuen; Viggo Brunen galbahe-metodoen orokortzea egiteagatik eta Riemannen zeta funtzioaren azterketarengatik irabazi zuen saria.
Bestalde, Selberg ezaguna da zenbaki lehenen teorema bat, progresio aritmetiko arbitrarioekin zerikusia duena, frogatzeagatik. Teorema hori XVIII. mendean azaldu zen lehenengo aldiz, eta Riemannek, Hadamardek eta de la Vallée Poussinek frogatu zuten, azkeneko biek analisi konplexua erabiliz. 1949an Selberg eta Erdösek analisi konplexua erabiltzen ez duen frogabide bat aurkitu zuten, Matematikaren Analetan argitaratu zena, An elementary proof of the prime number theorem ('Zenbaki lehenen teoremaren frogapen oinarrizkoa') eta An elementary proof of Dirichlet's theorem about primes in an arithmetic progression ('Zenbaki lehenei buruzko Dirichleten teoremaren oinarrizko froga progresio aritmetiko batean') izenekin.
Selbergek matematikako beste arlo batzuk ere aztertu zituen: Rankin-Selberg metodoa, Selbergen arrastoen formula, Selbergen zeta funtzioa, funtzio automorfikoak eta Dirichleten serieak, besteak beste. Bestalde, Axel Thueren Selected mathematical papers aldizkariaren (Oslo,1977) zuzendarietako bat izan zen. 1989an Reflections around the Ramanujan centenary ('Ramanujanen mendeurrenari buruzko gogoeta') liburua argitaratu zuen. Fields dominaz gainera, beste ohore asko jaso zituen Selbergek: Norvegiako Zientzietako Akademiako kide, Zientzietako eta Letretako Daniar Errege Akademiako kide, eta Ameriketako Arte eta Zientzien Akademiako kide aukeratu zuten.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q211041
* Multimedia: Atle Selberg / Q211041
# Caucher Birkar

Caucher Birkar FRS (kurdueraz: کۆچەر بیرکار, erromanizatuz: Koçer Bîrkar, lit. 'matematikari migratzailea'; jaio zen Fereydoun Derakhshani (kurdueraz: فەرەیدوون درەیدوون ،شاەن ،شاەخخ فریدون درخشانی 1978ko uztailean) kurdu-britainiar matematikaria (Iranen jaioa) eta Tsinghua Unibertsitateko irakaslea da.
Birkarrek geometria birazional modernoaren ekarpen garrantzitsuak egin ditu. 2010ean Matematika eta Estatistikako Leverhulme Saria jaso zuen geometria aljebraikoari egindako ekarpenengatik, eta 2016an, AMS Moore Prize partekatu zuen "Existence of minimal models for varieties of log general type" artikuluagatik. 2018an Fields Domina eman zioten, "Fano barietateen mugaren frogagatik eta eredu minimoaren programari egindako ekarpenengatik".

## Erreferentziak

* ↑ (Ingelesez) York, University of.. "Professor Caucher Birkar". Professor Caucher Birkar is a UK-based Iranian Kurdish mathematician, who won the Fields Medal for his contributions to algebraic geometry in 2018.. York, University of..
* ↑ (Ingelesez) Davis, Nicola; Zhou, Naaman. (2018). "Former refugee among winners of Fields medal – the 'Nobel prize for maths'". The Guardian..

## Kanpo estekak

* (Ingelesez) Web ofiziala
* Datuak: Q4121788
* Multimedia: Caucher Birkar / Q4121788
# Alessio Figalli

Alessio Figalli (italieraz: [aˈlɛssjo fiˈɡalli]; 1984ko apirilaren 2a) italiar matematikaria da, batez ere, aldakuntzak eta ekuazio diferentzial partzialen kalkuluan lan egiten duena.
Peccot-Vimont Saria eta Peccot Lectures jaso zituen 2012an, eta baita EMS Saria 2012, Stampacchia Domina 2015ean, Feltrinelli Saria 2017an, eta Fields Domina 2018an. Matematikako Nazioarteko Kongresuan gonbidatutako hizlaria izan zen. 2016an Europako Ikerketa Kontseiluan (ERC) beka bat eman zioten, eta 2018an Côte d'Azur Unibertsitatean Honoris Causa doktoretza jaso zuen. Bestalde, 2019an Honoris Causa doktoretza jaso zuen Kataluniako Unibertsitate Politeknikoan.

## Erreferentziak

* ↑ (Ingelesez) "6th European Congress of Mathematics" (PDF). European mathematical Society..
* ↑ (Ingelesez) "ICM 2014".. Seoul ICM.

## Ikus, gainera

* Fields Domina

## Kanpo estekak

* Datuak: Q2641168
* Multimedia: Alessio Figalli / Q2641168
# Laurent Schwartz

Laurent Schwartz (Paris, Frantzia, 1915eko martxoaren 5a - Ib., 2002ko uztailaren 4a) matematikaria izan zen.
Parisko École Normale Supérieuren egin zituen lehenengo ikasketak, eta 1937an graduatu zen matematikan. Doktoregoko ikasketak Estrasburgoko Zientzietako Fakultatean egin zituen. Hurrengo urteetan, Grenobleko eta Nancyko zientzietako fakultateetan aritu zen irakasle, eta garai hartan egin zuen banaketaren teoriari buruzko lan famatua. 1953an Parisa itzuli zen, eta han irakasle egon zen, 1959 arte.
Parisko Eskola Politeknikoan ere irakatsi zuen, eta erretiratu baino lehen, hiru urte eman zituen Parisko VII. Unibertsitatean. Banaketen teoriari buruzko ideiak Généralisation de la notion de fonction, de dérivation, de transformation de Fourier et applications mathématique et physiques (1948) liburuan agertu zituen lehenengo aldiz. Banaketen teoria kalkulu diferentzial eta integralaren hedapen bat zen. Heaviside eta Diracek, Schwarzek ez bezala, aplikazio berezi batzuei begira orokortu zuten kalkulua, oinarri matematiko abstrakturik eta zehatzik gabe. Era horretan, Schwarzen lana oso berritzailea izan zen. Harvardeko 1950eko Nazioarteko Kongresuan, Fields domina irabazi zuen. Horrez gainera, beste sari asko ere eman zizkioten Schwarzi: besteak beste, Parisko Zientzietako Akademiaren eskutik jaso zituen sariak 1955, 1964 eta 1972. urteetan. Ohorezko doktoregoak ere jaso zituen unibertsitate askotan, besteak beste, Humboldt (1960), Brusela (1962), Lund (1981), Tel-Aviv (1981), Montréal (1985) eta Atenaskoetan (1993). Kalkulu estokastiko diferentzialak ere landu zituen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q212081
* Multimedia: Laurent Schwartz / Q212081
# Martin Hairer

Sir Martin Hairer (1975eko azaroaren 14a), analisi estokastikoaren alorrean lan egiten duen matematikari austriar-britainiarra da, batez ere ekuazio diferentzial partzialen estokastikoan. Matematika irakaslea da EPFL-n (École Polytechnique Fédérale de Lausanne) eta Londresko Imperial College-n. Aurretik Warwickeko Unibertsitatean eta New Yorkeko Unibertsitateko Courant Institutuan izan zituen izendapenak. 2014an Fields Domina eman zioten, matematikari batek lor dezakeen ohore handienetako bat. 2020an 2021eko Breakthrough Prize Matematikan irabazi zuen.

## Erreferentziak

* ↑ (Ingelesez) "Hairer, Martin". Who's Who (online Oxford University Press ed.). Oxford: A & C Black..
* ↑ (Ingelesez) Sample, Ian. (2020). "UK mathematician wins richest prize in academia". The Guardian.

## Kanpo estekak

* Datuak: Q89332
* Multimedia: Martin Hairer / Q89332
# Bihotz Sakratuaren basilika (Brusela)

Bihotz Sakratuaren basilika, nederlanderaz: Nationale Basiliek van het Heilig-Hart eta frantsesez: Basilique nationale du Sacré-Cœur, Belgikako Brusela hiriburuan dagoen basilika katoliko bat da, Bihotz Sakratuari sagaratua dago. Parisko Bihotz Sakratuaren basilika eredutzat du.
1905ean Pierre Langerock, Albert Van Huffel eta Paul Rome arkitektoek art Déco estiloan eraiki zuten.
* Datuak: Q846006
* Multimedia: Basilica of the Sacred Heart, Brussels / Q846006
# Trinitate Santuaren Eliza Luteranoa (Manhattan)

Trinitate Santuaren Eliza Luteranoa, ingelesez: Holy Trinity Lutheran Church, AEBetako New York hiriko Manhattan barrutian dagoen eliza luterano bat da. Mendebaldeko 65. kalea eta Zortzigarren etorbidearen arteko izkinan dago.

## Kokalekua

Upper West Side eremuan dago, 55 Central Park West eraikinaren aldamenean eta Central Park parez-pare duela.

## Historia

1929an Schwartz & Gross arkitektura estudioak art déco estiloaz eraiki zuen.

## Zinema

Ghostbusters (1984) filman amaieraldera Stay-Puft Marshmallow Man panpin erraldoiak oinekin zapaltzen duen eliza da

## Kanpo estekak

* Datuak: Q5886766
* Multimedia: Holy Trinity Lutheran Church (Manhattan) / Q5886766
# Claddagh eraztuna

Claddagh eraztunaren (irlanderaz "Fáinne Chladaigh" eta ingelesez "Claddagh Ring") jatorria duela 300 urte inguru Irlandako mendebaldeko Galway hiriaren kanpoaldeko Claddagh arrantzale herrian kokatzen da (gaur egun hiri hartako auzo bilakatua), bertan XVII. mendean lehenbiziko aldiz diseinatua eta ekoiztua izan zelarik. Senargaiak emaztegaiari edota alderantziz oparitu ohi da, baita maitasuna adierazteko edota ezkontza eraztun gisa ere. Claddagh eraztunak hiru elementu ditu: bi esku, bihotz bat eta koro bat. Bi eskuek laguntasuna adierazten dute eta bihotzak, ordea, maitasuna. Azkenik, koroak leialtasuna sinbolizatzen du. Eraztunaren burua kanpora begira edo barrura begira egoteak esanahi desberdina du. Kanpora begira ipintzeak jabea ezkongabea dela adierazten du, eta esku-azpira begira, aldiz, ezkonduta dagoela.

## Erreferentziak

* ↑ Claddagh eraztuna, irlandar erromantizismoa. 2010ko urriaren 20a. Laura Benitez. (Gaztelaniaz)

## Kanpo estekak

* Datuak: Q965753
* Multimedia: Claddagh rings / Q965753
# Galway Girl (Steve Earlen abestia)

Galway Girl (euskaraz Galwayko Neska), Steve Earle estatubatuar folk-rock abeslariak konposatu eta abestutako amodiozko abesti bat da. 2000ko Transcendental Blues (Blues Transzendentala) diskoan argitaratu zuen.

## Gaia

Bere hitzetan, Irlandako mendebaldeko kostaldean dagoen Galway hiriko kaleetan barna zebilela, bertako ile-beltz eta begi-urdindun neska bat ikusteak eragin zion harridura sakona eta maiteminaren eraginez konposatu omen zuen.

## Arrakasta

Irlandan eta irlandar komunitateak bizi diren herrialdeetan nahiko ospea duen abestia da. Irlandako musikari eta talde ugarik abesti honen bertsioak egin dituzte, eta P.S. I Love You (2007) filmaren soinu bandako abestia izan zen.
2008an Mundy eta Sharon Shannon musikariek burututako bertsioak Irlandako abestien zerrendako lehen postura iristea lortu zuen. Gainera Mundy irlanderazko Cailín na Gaillimhe izeneko bertsioa ere argitaratu zuen.

## Kanpo estekak

* Galway Girl abestia entzungai. Sharon Shannonen bertsioa Galwayko kaleetan zuzenean joa. Youtube.com (Ingelesez)
* Datuak: Q5519485
# Taibhdhearc na Gaillimhe

Taibhdhearc na Gaillimhe, askotan An Taibhdhearc (euskarazko ahoskera "An Taib-Iark" da, esanahia berriz Galwayko Antzokia edo soilik Antzokia da) izen laburduraz ere deitzen da, Irlandako gaelera edo irlandera hizkuntzaren antzoki nazionala da. Galway hirian kokatuta dago eta 1928an Hilton Edwards eta Micháel Macliammóir antzerkigileen eskutik sortu zuten. Gaelera edo irlandera hutsezko antzerki-lanak emateko ospe handia du.
'Taibhdhearc' hitza antzineko irlanderazko agirietan latinezko 'teatrum' hitzaren baliokide bezala erabiltzen zen. Hitza bi zatitan banaturik dago, 'taibh' eta 'dearc'. Gaur egungo irlandera modernoan 'taibhrigh' aditzak 'amets egin' esan nahi du eta 'taibhsigh' hitzak berriz 'agertu' edo 'azaldu'. Antzeko hitza 'taibhse' da eta 'mamua' esan nahi du. 'Dearc' aditzak 'ikusi' esan nahi du eta 'dearc-fhógrán' ('ikusizko iragarki') hitz-osaketaren zati da. Irlandera modernoan 'antzoki' hitzaren gaur egungo parekidea 'amharclann' da.
Gaur egun eraikuntza bera hiriaren jatorrizko Augustindarren Abadetxearen aztarnen gainean eraikita dago. Bere hormetako bat antzinako abadetxe honen jatorrizko hormetako bat da, gainera garai hartako tailatutako harrizko leihoak ere baditu. Antzokiaren kokapena An tSráid Láir edo Middle Street kalean dago, hau da, Galway hiriko erdi aroko erdigunearen bihotz-bihotzean.
Urteak igaro hala, bertan ikusi den antzerki motaren gehiengoa drama eta musika ekoizpenak izan dira, batzuetan nazioarteko filmen pantailaratze bat edo beste ere bai. Hiriko artealdi lanpetu edo zeregintsuena Galwayko Arteen Jaialdia ospatzen diren bi asteak izan ohi dira.
2004an An Taibhdhearc antzokiak Gradam Bhaitéir Uí Mhaicín saria irabazi zuen Darach Ó Scolaí egilearen Coinneáil Orainn antzerki-lanaren gidoiarengatik. Hurrengo urte osoz antzerki-lan hau An Taibhdhearc antzerkian antzeztu zuten.
Abuztu osoz eta Irailaren hasieran An Taibhdhearc antzerkiak Irlandar musika eta Irlandar dantzez hornitutako "Music at the Crossroads" (euskaraz "Musika Bidegurutzean") ekitaldia ospetsua eskaintzen du.

## Kanpo estekak

* Galway hiriko An Taibhdhearc na Gaillimhe antzokiaren Webgune Ofiziala
* Datuak: Q565306
* Multimedia: Taibhdhearc na Gaillimhe / Q565306
# De Dannan

De Dannan Irlandako folk eta zelta musika talde beterano bat da. Nahiz eta taldea berez Galway hirikoa izan, 1975an hiri hartatik hurbil dagoen Connemara eskualdeko An Spidéal udalerriko Hughes's Pub tabernan burututako emanaldi batzuen ondorioz sortu eta gaur egun ere ekinean dirau. Taldeak izena Irlanda mitologiako Tuatha Dé Danann kondairazko herri edo jendearen izenetik bereganatu zuen.
Taldea sortu zen garaiko lehenbiziko kideak Frankie Gavin (biolina), Alec Finn (gitarra, bouzoukia), Johnny "Ringo" McDonagh (bodhrana) eta Charlie Piggott (banjoa) izan ziren. Sarritan Dolores Keane abeslaria elkartzen zitzaielarik. Dolores Keane abeslariaz gain gerora bakarkako ibilbide arrakastatsuak izan dituzten beste bi abeslari ere talde honetako kide izan dira: Mary Black eta Maura O'Connell

## Diskografia

* De Danann (1975)
* Selected Jigs Reels and Songs (1977)
* The Mist Covered Mountain (1980)
* Star-Spangled Molly (1981) (ikus The De Dannan Collection)
* Best of De Dannan (1981)
* Song For Ireland (1983)
* The Irish RM (1984)
* Anthem (1985)
* Ballroom (1987)
* A Jacket of Batteries (1988)
* Half Set in Harlem (1991)
* Hibernian Rhapsody (1995)
* How the West Was Won (1999)
* Welcome to the Hotel Connemara (2000)

## Bideoak

* De Dannan musika taldearen 1980ko emanaldia Aran Uharteetan - 1. Zatia
* De Dannan musika taldearen 1980ko emanaldia Aran Uharteetan - 2. Zatia
* De Dannan musika taldearen 1983ko emanaldia Galway hiriko Neachtains Pub tabernan - 1. Zatia
* De Dannan musika taldearen 1983ko emanaldia Galway hiriko Neachtains Pub tabernan - 2. Zatia
* De Dannan musika taldearen 1983ko emanaldia Galway hiriko Neachtains Pub tabernan - 3. Zatia
* De Dannan musika taldearen 1983ko emanaldia Galway hiriko Neachtains Pub tabernan - 3. Zatia

## Kanpo estekak

* De Dannan musika taldearen webgunea (Ingelesez)
* Datuak: Q1179823
* Multimedia: De Dannan / Q1179823
# Corrib ibaia

Corrib ibaia (irlanderaz Abhainn na Gaillimhe edo Gaillimh) Irlandako mendebaldean kokatzen den ibaia da, Galwayko konderrian hain zuzen ere. Ibai honetan Irlandako ia gehienetan bezala izokinaren arrantzan jardun liteke. Bere iturburua Corrib aintziran dago eta ahoa berrizGalway hiria zeharkatu ostean Galwayko badian, hortaz bere urak Ozeano Atlantikoan isurtzen ditu. Ibaiak aintzira eta itsasoaren artean 6 kilometro luzerako ibilbidea besterik ez du, hortaz Europa osoko ibairik laburrena dela esan liteke.
Bada ibaiaren izen zuzenena Galway ibaia dela defendatzen duenik (irlanderazko Gaillimh izenetik eratorria). Horregatik irlanderaz batzuetan An Ghaillimh ("Galway") deitzen da, baina baita Abhainn na Coiribe ere.
Kondairaren arabera ibai honen izenaren zergatia Gailleamh zenarengatik darama, hau ibai honetan bertan itotako buruzagi baten alaba omen zen. Uste denez, Gaillimh hitzak "Harritsu" esan nahi du, "ibai harritsuaren" zentzuan. Zuzena ez den beste kondaira baten arabera, Galway hiriak izena Gallaibh ("Atzerritarrak") hitzetik hartuko luke, hots, "atzerritarren hiria", halere egiazki Gaillimh izena lehenbizi ibaiari eta ondoren hiriari ezarri zitzaion. Galway hiriaren kokalekuak jatorriz Dún Bhun na Gaillimhe izena zuen, hau da, "Galwayren (ibaia) amaierako hiria". Ibaiak hiriari izena eman zion, eta 1570 urtetik aurrera Galwayko konderriari izena eman zion.
Lough Corrib jatorrizko irlanderazko Loch Coirib aintziraren ingelesera itzulitako izena da.

## Kanpo estekak

* Corrib ibaiaren behealdeko zatiaren gida irakurgai (Ingelesez)
* Datuak: Q954009
* Multimedia: River Corrib / Q954009
# Europar Batasunaren zabalkuntza potentziala
## EBean sartzeko hautagaiak

Gaur egun, bederatzi estatu daude Europar Batasuneko kide izateko hautagai gisa onartuak: Albania, Bosnia eta Herzegovina, Georgia, Moldavia, Montenegro, Ipar Mazedonia, Serbia, Turkia eta Ukraina. Kosovok (EBko bost estatu kidek ez dute aintzatesten ) 2022an aurkeztu zuen formalki kide izateko eskaera eta Europar Batasunak hautagai potentzialtzat hartzen du. Faktore anitzak direla eta, Turkiarekin izandako elkarrizketak geldialdi eraginkor batean daude 2016ko abendutik
Hauetako sei estatu negoziazio aktiboetan ari dira gaur egun: Montenegro (2012tik), Serbia (2014tik), Albania (2020tik), Ipar Mazedonia (2020tik), Moldavia eta Ukraina (2024tik). Negoziazioen faserik aurreratuena Montenegrok du. Montenegroren helburu politikoa 2026 amaierarako bere negoziazioak amaitzea da, eta 2028rako EBko kide izatea

## Estatu kideko lurralde berezien eransketa posiblea

Estatu kideko lurralde berezi batzuek ez dira EBaren parte. Baliteke honetako herrialde edo lurralde batek bere egoera aldatzea EBri edo itun edo lege-xedapen jakin bati dagokionez. EBean dagoen eskualde batek bere egoera alda dezake honetatik irtetera, edo kanpoan dagoen lurralde batek sartu daiteke.

## Oharrak

* ↑ Kosovok ere hautagai potentzial gisa aintzatesten da.

## Erreferentziak

* ↑ «Joining the EU» ec.europa.eu.
* ↑ Emmott, Robin. (2 May 2017). «Turkey's EU dream is over, for now, top official says» Reuters.
* ↑ Council of the European Union. (26 June 2024). «Sixteenth meeting of the Accession Conference with Montenegro at Ministerial level (press release by the Council of the EU)» Consilium.
* ↑ Tatiana Marinova; Simona-Alex Mihaleva. (17 June 2024). «President Radev: Bulgaria Supports Montenegro's European Integration» BTA.
* ↑ Milojko Spajić. (16 December 2024). «Press conference – Part 2 – Preliminary remarks by Milojko Spajić, Prime Minister of Montenegro, during the press conference following the EU-Montenegro Intergovernmental Conference on 16 December 2024 in Brussels» Consilium.

## Ikus, gainera

* Europar integrazioa
* Europar Batasuna
* Europako Esparru Ekonomikoa
* Europa
* Brexit
* EEEko Kideen lurralde bereziak

## Kanpo estekak

* Datuak: Q814923
* Multimedia: Potential enlargement of the European Union / Q814923
# Eyre Square

Eyre Square (irlanderaz An Fhaiche Mhór, ofizialki John F. Kennedy Memorial Park izena ere badarama) Irlandako Galwayko konderrian dagoen Galway hiri barneko parke publikoa eta plaza da. Parkea hiriaren erdigunean dago, dendes beteriko Williams Street eta Shop Street kaleen aldamenean.

## Ezaugarriak

Parkea laukizuzena da, Galway hiriko erdiguneko trafiko gehien duten kaleek inguratzen dute, halere 2006 urtetik aurrera bere eskuinaldeko eremua soilik oinezkoentzat da. Bere erdigunean burdinezko eskultura batez apainduriko iturri bat dago. Bestalde, jaiotzez hiri honetakoa zen Pádraic Ó Conaire irlanderazko idazlearen estatua bat ere badago.

## Historia

1965an parkeak John F. Kennedy Memorial Park izena hartu zuen, irlandar jatorriko John F. Kennedy estatubatuarrak bere erailketa baino ez askoz ere lehenagotik hiri hau bisitatu eta bertan jendaurreko hitzaldia eskaini baitzuen.
2004ean parke edo plaza honen eraberritze lanei ekin zitzaion, azkenik 2006ko apirilaren 13an berriz ireki zelarik.

## Iruditegia

* Galway hiriko tribuen banderak
* Iturria
* Iturria
* Kanoiak

## Kanpo estekak

* Eyre Square merkatalgunea (Ingelesez)
* Eyre Squareko argazkiak (Ingelesez)
* Datuak: Q32398
* Multimedia: Eyre Square, Galway / Q32398
# Lough Atalia

Lough Atalia edo Atalia aintzira, Irlandako Galway hirian dagoen aintzira bat da. Berez, badiatxo itxi bat osatzen du, Galwayko badiara irteera duela.
Hiriaren erdigunea eta Renmore auzoaren artean hedatzen da, eta Oranmore udalerrira doan errepidearen zubiak bere bokale estuan zeharkatzen du.

## Kanpo estekak

* Datuak: Q33281801
# Shop Street

Shop Street, irlanderaz: Sráid na Siopaí, Irlandako Galway horiaren wrdigunean dagoen kale bat da, Galway konderrian. XX. mendearen amaieratik oinezkoen kalea da.
Galway hiriko denden kale nagusia da, adreiluzko eraikin, taberna eta aurrealde distiratsuko denda apainez osatua.
# Leiopus nebulosus

Leiopus nebulosus Cerambycidae familiako kakalardoa da. Europan zabaldurik dago eta Euskal Herrian ere aurkitzen da.

## Taxonomia

Lineok deskribatu zuen Zientziarako 1758. urtean Cerambyx nebulosus izenarekin.
250 urtetan zehar Leiopus linnei espeziearekin nahastu izan da, harik eta 2009an Henrik Wallin, Ulf Nylander eta Torstein Kvamme entomologoek bigarren hau espezie bereizi gisa deskribatu zuten arte. Gaur egun L. linnei Europa erdialdean aurkitzen dela zehazten da eta L. nebulosus aldiz Europako kostaldean.

## Deskribapena

Tamaina txikia duen kakalardoa da, arra 5-9,2 mm artekoa eta emea 6,4-9,5 mm artekoa. Gorputzak kolore ilunak eta marroi argiak txandakatzen ditu era lauso batean. Elitroen erdialdean marra ilun nabarmen batek zeharkatzen du.
Antenak oso luzeak dira, gorputza baino luzeagoak, eta segmentatuak. Segmentu bakoitza kolore argiaz hasten da eta kolore ilunaz amaitu, antena marratuen itxura emanez.

## Habitata

Kakalardo polifagoa da eta habitat ugaritan aurkitzen da, baso hostozabalean, baso mixtoan, parkeetan eta lorategietan. Helduak ilunabarrean edo gauez ateratzen dira. Eroritako hosto, adar eta enbor hiletan aurkitzen dira.

## Bizi zikloa

Helduak maiatza eta abuztua artean ikusten dira. Emeak eroritako adarretan edo zuhaitz hiletan jartzen ditu arrautzak. Handik jaioko diren beldarrek azala edo azaletik gertu dagoen zura jaten dute. Diametro txikiko zein handiko adarretan elikatzen dira eta udaberrian pupa eratzen dute berariaz zulaturiko ganbera batean.

## Erreferentziak

* ↑ «EHAEko Coleoptera Catalogoa|Heteropterus» www.heteropterus.org (Noiz kontsultatua: 2023-09-09).
* ↑ «Euskadiko Naturari buruzko Informazio Sistema» www.ingurumena.ejgv.euskadi.eus (Noiz kontsultatua: 2025-02-22).
* ↑ (Gaztelaniaz) «Cerambyx nebulosus Linnaeus 1758» www.gbif.org (Noiz kontsultatua: 2025-02-22).
* 1 2 3 4 «Leiopus nebulosus» www.cerambyx.uochb.cz (Noiz kontsultatua: 2025-02-22).

## Kanpo estekak

* Datuak: Q901436
* Multimedia: Leiopus nebulosus / Q901436
* Espezieak: Leiopus nebulosus
# Al-Quds meskita (Casablanca)

Al-Quds meskita (arabieraz: مسجد القدس‎, amazigeraz: ⵎⴻⵣⴳⵉⴷⴰ ⵍⵇⵓⴷⵙ), lehenago Santa Margarita eliza (frantsesez: Église de Sainte Marguerite), Marokoko Casablanca hiriko Roches Noires auzoan dagoen meskita da. 1920an eraiki zen eliza neogotiko gisa, baina Marokoren independentziaren ostean meskita bihurtu zen.

## Historia

Santa Margarita eliza Roches Noires auzoaren sortzaile zen Eugène Lendrat frantziarrak eraiki zuen 1920an. Émile Boeswillwaldek Pauen 1860an eraikitako San Martin eliza kopiatu zuen.
1981ean, Hassan II.aren marokoartze-politika eta europarren emigrazio masiboa zirela eta, Santa Margarita eliza meskita bihurtu zen.

## Erreferentziak

* ↑ (Arabieraz) «شاهد.. كنيسة "روش نوار" التي تحولت إلى مسجد» Hespress 2017-06-18 (Noiz kontsultatua: 2025-02-22).
* 1 2 3 (Frantsesez) El Adnani, Abir. «Vidéo. Casablanca: « Al Qods », de l’église à la mosquée» H24info 2017-12-17 (Noiz kontsultatua: 2025-02-22).
* ↑ (Ingelesez) Miller, Susan Gilson. (2013). A History of Modern Morocco. Cambridge: Cambridge University Press ISBN 978-1-139-04583-4. (Noiz kontsultatua: 2025-02-22).

## Kanpo estekak

* Datuak: Q60572928
* Multimedia: Al-Quds Mosque (Casablanca) / Q60572928